**Tjenestefrihed, der ikke er fastlagt i overenskomster og centrale aftaler**

Reglerne er taget til efterretning i MTHSU den 20. december 2006 og godkendt i Økonomiudvalget den 17. januar 2007.

Den enkelte leder kan altid bevilge orlov med eller uden løn ved særlige omstændigheder, der ikke er beskrevet i nedenstående regler.

Tjenestefrihed uden løn indberettes til HR.

Frihed skal altid aftales med nærmeste leder.

**Læge/special- og tandlægebesøg mv.**

Der gives tjenestefrihed med løn til læge-/speciallæge- eller tandlægebesøg samt donortjeneste, hvis konsultationen ikke kan finde sted udenfor arbejdstiden.

**Eksamen**

Ved arbejdsrelateret uddannelse gives der tjenestefri med løn til repetition dagen før eksamen og på selve eksamensdagen, hvis dagene ikke er fridage.

**Alvorlig sygdom, livstruende sygdom, dødsfald eller begravelse i nærmeste familie**

Der kan gives tjenestefrihed ved alvorlig eller livstruende sygdom.

Ved behov kan der ved akut alvorlig/livstruende sygdom eller dødsfald gives tjenestefrihed med løn på dagen og den efterfølgende dag.

Ved begravelse gives der tjenestefrihed med løn på dagen, hvis dagen ikke er en fridag.

Er der behov for yderligere frihed, anvendes afspadsering, flex, ferie, tjenestefri uden løn eller lignende. Det er lederen, der vurderer om yderligere frihed er foreneligt med arbejdet.

Ved nærmeste familie forstås ægtefælle/samlever, børn, forældre, bedsteforældre, søskende, svigerforældre, svigerbørn og børnebørn.

**Konfirmation, runde fødselsdage og sølvbryllup**

Medarbejdere, der skal arbejde på egne runde fødselsdag, eget sølvbryllup eller eget barns eller stedbarns konfirmation, har ret til frihed på dagen. Frihed planlægges som ferie/afspadsering/flex eller omlagt tjeneste.

**Ikrafttrædelse**

Reglerne er gældende fra 1. januar 2007.